Oficialii de la CSA Steaua au pus tunurile pe FCSB după răspunsul primit de la Curtea de Apel. Reprezentanții clubului militar au emis un comunicat deosebit de dur la adresa campioanei din Liga 1, după victoria obținută în fața lui Gigi Becali.
Curtea de Apel a publicat motivarea deciziei cu privire la palmaresul clubului istoric Steaua București. Instanța le-a dat câștig de cauză militarilor pentru performanțele din perioada 1947-1998, însă palmaresul din 1998-2017 a fost lăsat „în aer”.
CSA Steaua a pus tunurile pe FCSB după răspunsul primit de la Curtea de Apel
După ce clubul din Ghencea a primit motivarea Curții de Apel, reprezentanții „militarilor” au spus că, însfârșit, s-a făcut dreptate în privința palmaresului. De asemenea, oficialii de la CSA Steaua au cerut ca Federația Română de Fotbal să înștiințeze UEFA că palmaresul clubului istoric Steaua București se află în Ghencea.
Totuși, cei de la CSA Steaua au lansat și un atac la adresa celor de la FCSB. „Militarii” au numit-o pe campioana României „clubul celor 4 consoane” și „echipa din Popești-Leordeni”, atunci când i-au anunțat pe fani că FCSB a folosit, în mod ilegal, palmaresul Stelei.
„COMUNICAT DE PRESĂ
Ziua în care s-a făcut dreptate!
După mulți ani în care numele și performanțele echipei Steaua București au fost însușite, în mod ilegal, de către clubul celor patru consoane (FCSB) a venit momentul adevărului!
Din motivarea pe care Curtea de Apel București a trimis-o astăzi clubului nostru, reiese că ”palmaresul echipei de fotbal Club Sportiv al Armatei Steaua București, din 1947 și până în 1998, aparține reclamantului”, adică formației STEAUA BUCUREȘTI. De asemenea, Curtea a constatat că echipa din Popești-Leordeni a folosit ilegal palmaresul istoric al Stelei.
Deși nu este o hotărâre definitivă, este evident că, palmaresul pentru perioada 1947-1998 are autoritate de lucru judecat, ceea ce înseamnă că toate trofeele câștigate în această perioadă aparțin Clubului Sportiv al Armatei Steaua București. 20 de titluri de campioană, 19 Cupe ale României, 2 Supercupe ale României, Cupa Campionilor Europeni și Supercupa Europei sunt în vitrina clubului nostru și fac din Steaua București cel mai titrat club din România”
CSA Steaua: „Înscrierea în prima ligă a FCSB-ului a fost ilegală”
Echipa din Ghencea nu și-a oprit însă atacurile și a mai precizat faptul că FRF și LPF ar trebui să ia măsuri împotriva echipei lui Gigi Becali, având în vedere că înregistrarea FCSB-ului în Liga 1 a fost ilegală.
„Precizăm că vom trimite motivarea hotărârii Curții de Apel București, Federației Române de Fotbal. Totodată, vom solicita FRF să înștiințeze UEFA, că toate rezultatele obținute în cupele europene până în 1998, aparțin Clubului Sportiv al Armatei Steaua București.
De asemenea, cerem public, atât Federației Române de Fotbal, cât și Ligii Profesioniste de Fotbal, să prezinte opiniei publice, ce măsuri vor lua, ținând cont că s-a demonstrat faptul că înscrierea în prima ligă a FCSB-ului a fost ilegală. Ar fi interesant să fie publicate de către cele două instituții documentele care au stat la baza acestei decizii, care au provocat atât prejudicii de imagine, cât și financiare, clubului STEAUA.
Considerăm că, aceste lămuriri sunt obligatorii, pentru că timp de 21 de ani iubitorii Stelei au fost induși în eroare cu privire la identitatea celei mai iubite echipe din România. Sperăm ca și cei care au pus umărul la acest furt de identitate, și aici ne referim la anumite publicații și jurnaliști, să respecte deciziile instanțelor și să înceteze cu propagarea în spațiul public, a unor informații neadevărate.
În final, ținem să mulțumim tuturor fanilor steliști, celor care nu au trădat niciodată și au continuat să susțină și să lupte împreună cu noi, cu gândul la ziua în care adevărul va învinge.
Steaua a fost, este și va fi doar în Ghencea!”, se arată în postarea oficialilor de la CSA Steaua.